সরছে নিম্নচাপ, দক্ষিণবঙ্গে কমবে বৃষ্টি!

ওয়েব ডেস্ক : বেশ কয়েকদিন ধরে বাংলায় চলছে আবহাওয়ার (Weather) খামখেয়ালিপনা। কখনও রোদ, কখনও বৃষ্টি। এই খেলাই মেতে রয়েছে প্রকৃতি। তবে হাওয়া অফিস সূত্রে খবর, বর্তমানে ছত্তিশগড়ের দিকে সরে যাচ্ছে নিম্নচাপ (Depression)। এর ফলে বৃষ্টি কিছুটা কমতে পারে বাংলায়। তবে পূবালী হাওয়ার কারণে প্রচুর পরিমাণে জলীয় বাস্প ঢুকবে রাজ্যে। এর ফলে বৃষ্টি না হলেও আবহাওয়াজনিত অস্বস্তি থাকবে। তবে বর্ষা এখনই বিদায় নিচ্ছে না। আরও বেশ কিছুদিন বৃষ্টি চলবে বলে জানা যাচ্ছে।

আবহাওয়া দফতর সূত্রে খবর, আগামী রবিবার পর্যন্ত দক্ষিণবঙ্গে বজ্রবিদ্যুৎ সহ বৃষ্টির (Rain) সম্ভাবনা রয়েছে। শুক্রবার দক্ষিণবঙ্গের একাধিক জেলাতে বৃষ্টির সম্ভাবনা রয়েছে। উপকূল ও সংলগ্ন এলাকাগুলিতে হালকা থেকে মাঝারি বৃষ্টিপাত হতে পারে। সঙ্গে ৩০ থেকে ৪০ কিলোমিটার বেগে বইতে পারে দমকা ঝোড়ো হাওয়া।

আরও খবর : কৃষ্ণনগর কাণ্ডে চাঞ্চল্যকর তথ্য, প্রেমিকের গোটা পরিবার শামিল খুনে

হাওয়া অফিসের তরফে জানানো হয়েছে, শনিবার ও রবিবার হাওড়া (Howrah), হুগলি (Hooghly), দুই চব্বিশ পরগনা, দুই মেদিনীপুর ও নদিয়া (Nadia) সংলগ্ন জেলাগুলিতে বৃষ্টির সম্ভাবনা রয়েছে। সেই সঙ্গে বইতে পারে ৩০ থেকে ৪০ কিলোমিটার বেগে ঝোড়ো হাওয়া। তবে সোমবার থেকে কমবে বৃষ্টি। মঙ্গলবার থেকে আবহাওয়া শুষ্ক থাকবে। ফলে বাতাসে আদ্রতাজনিত অস্বস্তি বজায় থাকবে।

অন্যদিকে শনিবার পর্যন্ত উত্তরবঙ্গে ভারী বৃষ্টির সম্ভাবনা রয়েছে। দার্জিলিং, কালিম্পং, আলিপুরদুয়ার, কোচবিহার ও জলপাইগুড়িতে ভারী বৃষ্টি হবে। হাওয়া অফিস সূত্রে খবর, জলপাইগুড়ি ও আলিপুরদুয়ারে সব থেকে বেশি বৃষ্টি হবে। দার্জিলিং সহ পার্বত্য এলাকাগুলিতে বিক্ষিপ্ত বৃষ্টির সম্ভাবনা রয়েছে। সঙ্গে বইতে পারে ঝোড়ো হাওয়া। তবে সেখানে রবিবার ও সোমবার বৃষ্টির পরিমাণ কিছুটা কমবে বলে জানা যাচ্ছে।