পুজোয় বৃষ্টির আশঙ্কা, দুর্যোগ মোকাবিলায় কড়া নজরদারিতে মুখ্যমন্ত্রী

কলকাতা: দুর্গাপুজোকে (Durga Puja) ঘিরে বৃষ্টির পূর্বাভাস জারি করেছে আবহাওয়া দফতর। নবমীর দিন থেকে ফের একটি নিম্নচাপ তৈরি হওয়ার সম্ভাবনা রয়েছে (West Bengal Weather)। এর জেরে দশমী ও একাদশীতে দক্ষিণবঙ্গের একাধিক জেলায় ভারী বৃষ্টির পূর্বাভাস। সমুদ্রও উত্তাল থাকবে বলে জানিয়েছে হাওয়া অফিস। তাই ১ অক্টোবর পর্যন্ত বাংলা ও ওড়িশার মৎস্যজীবীদের সমুদ্রে যেতে নিষেধ করা হয়েছে (Durga Puja Weather)।

এই পরিস্থিতির মোকাবিলায় রাজ্য প্রশাসন একাধিক পদক্ষেপ নিয়েছে। মুখ্যমন্ত্রী মমতা বন্দ্যোপাধ্যায় নিজে পুরো বিষয়টির দিকে নজর রাখছেন এবং প্রয়োজনীয় নির্দেশ দিচ্ছেন শীর্ষ আধিকারিকদের। আপৎকালীন পরিস্থিতির জন্য ইতিমধ্যেই কন্ট্রোল রুম চালু করা হয়েছে, যেখানে উপস্থিত থাকবেন একজন সিনিয়র আইএএস অফিসার। পাশাপাশি, প্রতিদিন ২৪ ঘণ্টা করে দায়িত্বে থাকবেন দু’জন ডব্লুবিসিএস অফিসার।

আরও পড়ুন: ষষ্ঠীর সন্ধ্যায় হাটসেরান্দির পুজোয় অনুব্রত মণ্ডল, মেয়ের আবদারে সেলফি

প্রশাসনিক সূত্রে খবর, দুর্গাপুজোর সময় ২৬ সেপ্টেম্বর থেকে ৭ অক্টোবর পর্যন্ত এই কন্ট্রোল রুম চালু থাকবে। এর পর কালীপুজো উপলক্ষে ২০ থেকে ২৪ অক্টোবর এবং ছটপুজোতে ২৭ ও ২৮ অক্টোবরও কন্ট্রোল রুম খোলা থাকবে।

গত সপ্তাহেই অতিভারী বৃষ্টিতে বিপর্যস্ত হয়েছিল কলকাতা। তাই এবারে আর কোনো অঘটন না ঘটে, সেই উদ্দেশ্যে জরুরি পরিষেবা থেকে প্রশাসনের সর্বস্তর প্রস্তুত রয়েছে।