শনিবার রাজ্যজুড়ে বৃষ্টির পূর্বাভাস

কলকাতা: রাজ্য থেকে বর্ষা যেন হঠাৎই পাততাড়ি গুটিয়েছে (West Bengal Monsoon Update)। আলিপুর আবহাওয়া দফতরের পূর্বাভাসে (Weather Forecast) এমনটা বলা হয়নি ঠিকই, তবে গত এক সপ্তাহ ধরে রাজ্যে অঝোর বর্ষণ হয়নি। সমুদ্রের নিম্নচাপ ও ঘূর্ণাবর্ত দূরে সরে যাওয়ায় বৃষ্টি কমেছে (Weather Update)।

হাওয়া অফিস জানিয়েছে, মৌসুমী অক্ষরেখা বিকানের, কোটার, গুনা, দামোহ, পেন্দ্রা রোড, সম্বলপুর, পুরী হয়ে মধ্য বঙ্গোপসাগর পর্যন্ত বিস্তৃত। বঙ্গোপসাগর থেকে জলীয় বাষ্পপূর্ণ হাওয়া ঢোকায় উত্তরবঙ্গের একাধিক জেলায় ভারী থেকে অতিভারী বৃষ্টির সম্ভাবনা থাকলেও দক্ষিণবঙ্গে তেমন পরিস্থিতি নেই।

আরও পড়ুন: কুণালের দায়ের করা মামলায় এবার বিপাকে অভয়ার বাবা!

শনিবার কলকাতা-সহ দক্ষিণবঙ্গের সব জেলায় হালকা থেকে মাঝারি বৃষ্টি হতে পারে। দুই ২৪ পরগনা, দুই মেদিনীপুর ও ঝাড়গ্রামে বজ্রবিদ্যুৎ-সহ দমকা হাওয়ার আশঙ্কা রয়েছে। দিনের আকাশ মেঘলা থাকবে। কলকাতায় সর্বোচ্চ ও সর্বনিম্ন তাপমাত্রা যথাক্রমে ৩১ ও ২৬ ডিগ্রির আশেপাশে থাকবে।

উত্তরবঙ্গে আজ হালকা থেকে মাঝারি বৃষ্টির সম্ভাবনা রয়েছে। জলপাইগুড়ি ও আলিপুরদুয়ারে ভারী বৃষ্টি হতে পারে। রবিবারও একই পরিস্থিতি থাকবে। সোমবার থেকে বৃহস্পতিবার পর্যন্ত উত্তরবঙ্গের একাধিক জেলায় বৃষ্টি চলবে।

দক্ষিণবঙ্গে আজ ও রবিবার হালকা থেকে মাঝারি বৃষ্টি হতে পারে। তবে দক্ষিণ ২৪ পরগনা ও পূর্ব মেদিনীপুরে বজ্রবিদ্যুৎ-সহ ঝোড়ো হাওয়ার আশঙ্কা রয়েছে। সোমবার থেকে বৃহস্পতিবারও দক্ষিণবঙ্গের কয়েকটি জেলায় হালকা বৃষ্টির সম্ভাবনা রয়েছে। ফলে ভারী বৃষ্টির সম্ভাবনা নেই বলেই মনে করছে হাওয়া অফিস।

শুক্রবার কলকাতার সর্বোচ্চ তাপমাত্রা ছিল ৩০.৮ ডিগ্রি সেলসিয়াস (স্বাভাবিকের চেয়ে ১.৭ ডিগ্রি কম) ও সর্বনিম্ন তাপমাত্রা ছিল ২৬.৯ ডিগ্রি সেলসিয়াস (স্বাভাবিকের চেয়ে ০.৩ ডিগ্রি বেশি)। বাতাসে সর্বাধিক আর্দ্রতা ছিল ৯৫ শতাংশ ও সর্বনিম্ন ৭৬ শতাংশ। গত ২৪ ঘণ্টায় শহরে বৃষ্টিপাত হয়েছে ১৯.৩ মিলিমিটার।